ET Euroopa Liidu Teataja C 78/13

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 78/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PEPERONE DI PONTECORVO”

EÜ nr: IT-PDO-005-0675-15.02.2008

KGT ( ) KPN ( X )

1. Nimetus:

„Peperone di Pontecorvo”

2. Liikmesriik või kolmas riik:

Itaalia

3. Põllumajandustoote või toiduaine kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

Kaitstud päritolunimetusega „Peperone di Pontecorvo” tähistatakse hariliku paprika (Capsicum annuum) kohalikku ökotüüpi kuuluva sordi „Cornetto di Pontecorvo” vilju.

Turustamisel peavad päritolunimetusega „Peperone di Pontecorvo” tähistatud tootel olema järgmised omadused: vili: terve, kolmesagaraline; värvus: punane, rohelisi sooni kuni 40 % pinnast; kuju: piklik silindri-/koonusekujuline; suurus: —; kaal: üle 150 g kategooriasse „ekstra” kuuluvate viljade puhul, 100–150 g esimese kategooria viljade puhul; vilja pikkus: üle 18 cm kategooriasse „ekstra” kuuluvate viljade puhul, 14–18 cm esimese kategooria viljade puhul; viljaliha: õrn; koor: õhem kui muudel sama tooteliigi toodetel; lõhn: magus.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kõik tootmisprotsessi etapid alates hariliku paprika (Capsicum annuum) kohalikku ökotüüpi kuuluva sordi „Cornetto di Pontecorvo” populatsioonist saadud materjalist pärinevate seemnete ja taimede tootmisest kuni lõpptoote „Peperone di Pontecorvo” kasvatamise ja korjamiseni peavad toimuma punktis 4 määratletud piirkonnas.

3.6. Erieeskirjad viilutamise, riivimise, pakendamise jm kohta:

Kaitstud päritolunimetusega tähistatud toode „Peperone di Pontecorvo” tuleb pakendada punktis 4 määratletud piirkonnas, et vältida olukorda, kus ülemäärase käitlemisega kaasneb hõõrumine, mille tagajärjel võivad koed puruneda ja mahl välja valguda. Seepärast tuleb viljad pärast korjamist pakkida ja vältida nende kokkupuudet päikesega.

Pakendamiseks tuleb kasutada mittetoksilisi toiduainete jaoks ette nähtud papp-, puit- või plastmahuteid tootekaaluga 200 g ning 1–10 kg, mis suletakse nii, et sisu ei ole ilma pakendi purustamiseta võimalik välja võtta.

Pakendid peavad olema puhtad ja mittetoksilised ning vastama kehtivatele õigusnormidele. Tootes ei tohi olla võõrkehi.

Kõikide pakendite või kastide sisu peab olema ühetaoline ja need peavad sisaldama üksnes samasse kvaliteedikategooriasse kuuluvaid ning sama värvi ja sama suuri tooteid.

Iga toode peab olema kaitstud paberiga või mõne muu asjakohase materjaliga ning sellel peab olema toote logo.

3.7. Erieeskirjad märgistamise kohta:

Märgisel peab olema järgmine teave: märge „Peperone di Pontecorvo” piisavalt suurte, loetavate ja kustumatute tähtedega, mis eristuvad selgelt ülejäänud tekstist ning millele järgneb tekst „Denominazione di Origine Protetta” ja lühend „D.O.P.”; tootja ja pakendaja nimi, ärinimi ja aadress, konteinerites algselt sisaldunud tootekogus väljendatuna vastavalt kehtivatele normidele. Toote logo on stiliseeritud kujutis naisest, kellel on seljas Pontecorvo rahvarõivad (pacchiana) ja käes korv, milles on kuus „Peperone di Pontecorvo” paprikakauna, seitsmes paprikakaun katab osaliselt linti, millel on kiri „Peperone di Pontecorvo”. Nimetus „Peperone di Pontecorvo” peab olema itaalia keeles.

4. Geograafilise piirkonna täpne määratlus:

Toote „Peperone di Pontecorvo” geograafiline tootmispiirkond asub Frosinone provintsis ja hõlmab kogu Pontecorvo kommuuni haldusterritooriumi ning osaliselt Esperia, S. Giorgio a Liri, Pignataro Interamna, Villa S. Lucia, Piedimonte S. Germano, Aquino, Castrocielo, Roccasecca ja San Giovanni Incarico kommuuni haldusterritooriumi Liri orus, kust jookseb läbi samanimeline jõgi ning kus on sarnased mulla- ja kliimatingimused.

5. Seos geograafilise piirkonnaga:

5.1. Geograafilise piirkonna eripära:

Kasvatuspiirkonnale on iseloomulik Liri jõe ja selle lisajõgede lammiala kvaternaarne muld. Muld on enamasti kobe ja savirikas ning sisaldab neutraalset, pisut leeliselist lubjakivi; mullakiht on väga paks, läbilaskev ja hästi kuivendatud, tänu millele voolab üleliigne vesi kiiresti ära. Piirkonnale on iseloomulik Vahemere-äärne kliima, s.t õhuniiskus on suhteliselt suur, tuul on nõrk ja aastane keskmine sademetehulk on ligikaudu 1 100–1 200 mm, mis jaguneb ühtlaselt, eelkõige pinnase ettevalmistamise ja kasvutsükli algetappidel.

5.2. Toote eripära:

Toote „Peperone di Pontecorvo” põhilised iseärasused võrreldes teiste paprikasortidega on tugevam lõhn ja parem seeditavus, kuna selle koor on õhem, s.t et võrreldes teiste sama liiki toodetega jääb pärast närimist suhu märkimisväärselt vähem paprikakoort.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Taotlus saada tootele „Peperone di Pontecorvo” kaitstud päritolunimetus (KPN) on põhjendatud, arvestades selle iseärasusi võrreldes teiste sama liiki toodetega. „Peperone di Pontecorvo” iseärasused on tihedalt seotud tootmispiirkonna pinnase, kliima ja inimressurssidega. Tänu nimetatud tingimustele on edu saavutanud selgelt eristuv kohalik ökotüüp „Cornetto di Pontecorvo”, millest tulenevad ka „Peperone di Pontecorvo” omadused. Toote kasvupinnas on väga viljakas ja eelkõige toiteainerikas. Koos kõnealusele geograafilisele piirkonnale iseloomulike sademetega on seal võimalik kasvatada lõhnarikas toode. Looduslikele teguritele lisandub ka kohalike ettevõtjate panus. Nemad on pikki aastaid osanud välja valida parimad viljad, kasvatanud puukoolides õigetes tingimustes noori seemikuid ning valinud ökotüübi kvaliteedinäitajate parandamiseks kõige sobivamad kasvatusmeetodid. Tänu pikaajalisele sordiaretusele on „Peperone di Pontecorvo” koor muutunud õhemaks ja ta on hinnatud oma hea seeditavuse pärast. Paljud ajalooürikud annavad tunnistust kõnealuse piirkonna kalduvusest kasvatada, toota, turustada ja tarbida paprikat „Peperone di Pontecorvo”. 1830. aastast, mil Pontecorvo vürstiriik kuulus Rooma Paavstiriigi kooseisu, pärineb pamflett, kus muude köögiviljakultuuride hulgas mainitakse ka Pontecorvo paprikat. Ühe 1873. aasta artikli kohaselt, milles räägitakse Pontecorvo kommuunis tehtud maksuettepanekust, püüti liigi Capsicum (paprika) müügile kehtestada nn turumaksu. 1882. aastal ilmunud nn Jacini järelepärimises (Inchiesta Jacini) nimetati köögiviljaaedades ja kogu piirkonnas kasvatatavate köögiviljade seas paprikaid ning elanikkonna söömisharjumuste analüüsimisel märgiti, et talunike arvates on paprika puhul tegemist hea leivakõrvasega. 1898. aastal loodud põllumajandusühistu andis tõhusa panuse paprikakasvatusse, mis järgnevatel aastatel laienes tunduvalt ning on nüüd üks kõnealuse piirkonna ressurssidest.

Viide spetsifikaadi avaldamisele:

Valitsus avaldas Itaalia Vabariigi Ametlikus Teatajas nr 296 (21. detsembri 2007) ettepaneku tunnustada nimetust „Peperone di Pontecorvo” kaitstud päritolunimetusena (KPN) ja algatas siseriikliku vastuväidete esitamise menetluse.

Toote spetsifikaadi täielik tekst on saadaval järgmisel veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

põllumajandus-, toiduainete- ja metsandusministeeriumi kodulehel (http://www.politicheagricole.it), kus tuleb klõpsata nupule „Prodotti di Qualità” (ekraanil vasakul) ja seejärel nupule „Disciplinari di Produzione all’esame dell’UE [regolamento (CE) n. 510/2006]”.

(1) ELT L 93, 31.3.2006, lk 12.